เดินหน้าพัฒนาศักยภาพคน สร้างเสริมสุขภาวะคนไทย สร้างสังคมไทยมีสุขภาพที่ดีขึ้น
รศ.ดร.นพ. นันทวัช สิทธิรักษ์ ผู้อำนวยการสถาบันการเรียนรู้การสร้างเสริมสุขภาพ (ThaiHealth Academy) กล่าวว่า ThaiHealth Academy เป็นสถาบันฯ ที่สำนักงานกองทุนสนับสนุนการสร้างเสริมสุขภาพ (สสส.) จัดตั้งขึ้น เมื่อ 2 ปีที่แล้ว สำหรับเป็นแหล่งพัฒนาศักยภาพของคนที่ทำงานด้านสร้างเสริมสุขภาวะโดยเฉพาะ ซึ่งหมายถึงทุกคนในสังคม เพราะทุกคนล้วนมีหน้าที่ในการดูแลสุขภาวะตัวเอง ชุมชน สังคม อยู่แล้ว โดยสถาบันฯ จะเข้ามาช่วยเติมงานและความรู้ เพื่อยกระดับขีดความสามารถในการสร้างเสริมสุขภาวะเพิ่มขึ้น มุ่งสร้างความรอบรู้สุขภาพเพื่อสร้างสุขภาะครบทั้งส่วนตัว ชุมชน และสังคม กลุ่มเป้าหมายแรกในการดำเนินการพัฒนาศักยภาพด้านสุขภาวะคือ คนในภาคีเครือข่าย สสส. ที่มีอยู่แล้ว จากนั้นจะขยายฐานการพัฒนาไปสู่คนในหน่วยงานต่างๆ ทั้งภาครัฐ เอกชน ภาคประชาสังคม มูลนิธิ หรือหน่วยงาน ชมรมที่ทำงานด้านนี้ต่อไป